Depăşirea pe linie continuă, cauza celor mai grave accidente de pe şoselele din România, ar putea să nu mai fie sancţionată de Codul Rutier. Este dorinţa unui parlamentar PSD, care a şi depus un proiect de lege în acest sens.

Deşi manevra ar urma să fie permisă numai în anumite condiţii, propunerea este contestată atât de şoferi, cât şi de specialişti.

Valea Oltului, unul dintre cele mai periculoase drumuri din România. Orice depăşire peste linia continua poate duce la producerea unei tragedii. Însă tocmai o astfel de manevră ar urma să fie legală, dacă propunerea deputatului PSD Mihai Weber ar fi acceptată de colegii lui din Parlament.

„Se poate încălca marcajul continuu, simplu sau dublu, care desparte sensurile de mers, pentru depăşirea obstacolelor de orice natură, oprite, staţionate sau care se deplasează cu viteză foarte mică", se arată în proiectul de lege propus de deputat.